《于莱城东十里与诸门徒登青阳岭太基山上四面及中嵿扫石置仙坛诗》
南北朝·郑道昭

寻日爱丘素，嗟月开靖场。东峰青烟寺，西顶白云堂。

朱阳台望远，玄灵崖色光。高坛周四岭，中明起前岗。

神居杳汉眇，接景拂霓裳。□微三四子，披霞度仙房。

潇潇步林石，缭缭歌道章。空谷和鸣磬，风岫吐浮香。

冷冷□虚唱，郁郁绕松梁。伊余莅东国，杖节牧齐疆。

乘务惜暂暇，游此无事方。依岩论孝老，斟泉语经庄。

长文听远义，门徒森山行。踌蹰念岁述，幽衿烛扶桑。

栖槃时自我，岂云蹈行藏。

作者简介：（?—516）北魏荥阳开封人，字僖伯。郑羲子。初为中书学生，迁秘书郎。随孝文帝征沔北，受宠遇。官国子祭酒，屡表请崇儒敦学。累除光州刺史，转青州刺史，官至秘书监。工书法。清代中叶在山东掖县云峰山发现其题名、题诗石刻，又《郑文公碑》亦出其手，列为北魏碑刻书法珍品。